অখণ্ড ভারতে সংখ্যালঘু হিসেবে মুসলিম জনগোষ্ঠীর আইডেনটিটির রাজনীতি তাদের ভিন্ন পথের সন্ধানী করে তুলছিল। যখন বাঙালি মহীরুহসম শিল্পীরা হিন্দু আখ্যানের আশ্রয়ে চিত্র রচনা করছেন, মুসলিমদের আধুনিক সেক্যুলার শিল্পের দিকে না তাকিয়ে অন্য উপায় ছিল না। কারণ তাদের তো শিল্পের দেশীয় কোনো ঐতিহ্য ছিল না। মোগল রীতি অবনীন্দ্রনাথরা যতটা সহজে হিন্দু মিথের সাথে মিলিয়ে নিতে সচেষ্ট হয়েছিলেন, বাঙালি মুসলিম কোনো শিল্পীর পক্ষে তেমনটা সম্ভবপর হয় নি, কারণ ভারতীয় জাতীয়তা নামক যে বস্তু, যা বোধ জাগানিয়া তা তার স্বার্থে তৈরি হয় নি। ফলে বাঙালি মুসলিমের ভরসা হয়ে ওঠে পাশ্চাত্যের আধুনিক ধারার কিছু নমুনা। রিয়েলিজম এই নমুনার একটি। জয়নুলে এর লাগসই প্রয়োগ দেখা যায় তেতাল্লিশের মন্বন্তরের সময় কোলকাতার ফুটপাতে নিরন্ন মানুষের প্রামাণ্য দলিল তৈরির চেষ্টায়। শফিউদ্দিন ও কামরুলের পঞ্চাশ দশকের কাজে জ্যামিতিক কাঠামোর প্রয়োগেও ইয়োরোপের প্রভাব বিদ্যমান, যদিও জ্যামিতি বা কৌণিকতার মাত্রায় ইমেজকে ধরার চেষ্টা আফ্রিকার সূত্রে, অর্থাৎ ‘অসভ্য’ মারফত ‘সভ্য’ জগতে প্রবেশ করে। নিরীক্ষা-প্রবণতা কিবরিয়ার কাজেও কৌণিকতার প্রভাব পড়ে। কিউবিজম তখন দুনিয়া মাতাচ্ছে, যদিও এর জন্ম ১৯০৮ থেকে ’১০-এর মধ্যে। পঞ্চাশের দশকে বাংলাদেশে কিউবিজম যা ঘনকবাদ অবশেষ রূপে হাজির হয়। বিমূর্ত প্রকাশবাদে প্রয়োগের আগে নতুন প্রজন্মের শিল্পীরা প্রথমে এই ভাষার সরলীকৃত চর্চায় হাত পাকান। অর্থাৎ পিওর ফর্মাল ভাষা অনুপ্রবেশের আগে কম্পোজিশনের সাধারণ পরীক্ষা-নিরীক্ষাই তারা শ্রেয় বলে মেনে নেন। কিবরিয়াও এর ব্যতিক্রম নন। তার পূর্ণিমা (১৯৫৭), জলকেলী (১৯৫৩) এই মতো চর্চারই ফসল, যাতে ভীষণ খণ্ডিত, অর্থাৎ টুকরা টুকরা ফর্মের মধ্য দিয়ে প্রকাশিত।